**Хальмг келн өргҗлтин төвин 5 җилин өөнд зөрүлсн марһан**

**Сурврмуд:**

***Келн***

1. Арнзл гисн үг ямаран утх-чинртәв?
2. Товшур гисн юмб?
3. «Бурхнаш» гидгин утх-чинринь цәәлһҗ өгтн.
4. Хөөмр гисн юмб?
5. Цецкә цецг хойр ямаран йилһәтәв?
6. Өлзә кишг хойр юуһарн йилһрнә?
7. Семҗн үүлн ямаран дүрстә болдмб?
8. Тоон гисн юмб? Төөн гисн кемб?
9. Согту гидг үгин зөрүд үг (антоним) бичҗ өгтн.
10. Мөрнә зииһин зүүлмүдиг бичәд өгтн.

***Сойл***

1. Хальмг туульсин кен өвгнә сахлнь нурһнаснь утв?
2. Хальмг тууҗин туск дуудт кен цәвдр бор хойр мөртә бәәсмби?
3. Юн шовун өндр Богд уулыг (эс гиҗ Алта уулыг) нарта өдрәр эргҗ меңннә?
4. Хальмг амн-зокьялын нег дүрин "Геедрәд һурвн җил болсн һарин ууднь" хама өлгәтә бәәҗ?
5. Хәрд һарсн күүкд күүнә өмсдг хувцн болад махласын цуг зүүлиг бичәд өгтн.
6. Ааһин алгас адуна алг гисн үлгүриг цәәлһтн.
7. Зая-Пандитын төрсн неринь бичәд өгтн.
8. Дегләнь юн җолмд уга болдв?
9. Күүкд күн яһад мөрнә толһад һаран күргҗ болшго?
10. Бурхнд өргсн дееҗиг хөөннь яһдмб?

***Шаҗн***

1. Ки-мөрнә өңг йосн диг-дараһар бичҗ, учринь тәәлҗ өгтн.
2. Арвн цаһан буйн гисн юмб?
3. Сүм, күрә, киид, дацң дөрвн юуһарн йилһәтәв?
4. Лам гелң хойр юуһарн йилһәтәв?
5. Нөөрсх, цавдх гих мет үгмүдиг керглх йос цәәлһтн. Эн хойр үгин утх-чинринь бичҗ өгтн.
6. Цаһан Дәрк Ноһан Дәрк хойр Хальмг Таңһчин аль һазрт бууһад амрсмб?
7. Бурхн Багш кенлә хамдан йовҗ, ямаран нертә һазрт Цаһан Аавла харһсмб?
8. Юн гидг судрмудыг мана өвкнр икәр тәкдг бәәҗ? (Нердинь зааҗ өгтн)
9. Хувргин цол-зергиг санврарнь болн сурһулин девсңгәр дораснь деегшән бичтн.
10. Бурхна зәрлгәс бодалын ухан үлҗ гидг хуучн хальмг үлгүриг цәәлһҗ өгтн.